Luister: Nuwe kabinet moes vóór staatsrede komPres. Cyril Ramaphosa. (Foto: Elmond Jiyane/GCIS) Dit is jammer pres. Cyril Ramaphosa het nie sy nuwe kabinet aangekondig vóórdat hy sy staatsrede Donderdagaand lewer nie. “Die president kan op die ou end soveel planne maak as wat hy wil, maar daar gaan dadels van kom indien hy nie ’n span het om hierdie planne in werking te stel nie,” sê Dawie Roodt, direkteur en hoofekonoom van die Efficient Groep. Roodt sal dit ook eers glo dat die president erns maak met die inwerkingstelling van sy planne indien hy die regte span rondom hom het. “Dit beteken hy moet van ’n klomp dooie hout in die kabinet ontslae raak en ek weet nie of hy die politieke wil óf mag het om van hierdie dooie hout ontslae te raak nie.” Roodt noem Gwede Mantashe, minister van minerale bronne en energie, en Pravin Gordhan, minister van openbare ondernemings, by die naam wanneer hy na Eskom se sogenaamde dooie hout verwys. “Gwede Mantashe is polities belangrik vir Ramaphosa, maar Mantashe is ’n ramp. Hy kan nie deel wees van Eskom se redding nie,” verduidelik Roodt. Die ekonoom Dawie Roodt. (Argieffoto: Reint Dykema/AfriSake) “Ek dink die grootste enkele probleem is dat daar ’n algehele gebrek aan vertroue in die president is. Hoeveel keer het hy nie al dieselfde ou storietjies vir ons vertel nie? Hy moet uit daardie oogpunt dalk ’n kleiner en makliker plan ter tafel lê – iets wat stadig vertroue in die president en sy regering kan herwin,” stel Roodt voor. Dit is nie duidelik wanneer Ramaphosa beoog om sy nuwe kabinet aan te kondig nie. Die staatsrede vind Donderdag omstreeks 19:00 in Kaapstad plaas. Luister boaan na Maroela Media se volledige onderhoud met Dawie Roodt.